Valke moet teistering stop, sê GordhanPravin Gordhan. Foto: GCIS Die Valke, en diegene wat hulle opdrag gee, slaan nie ag op die ekonomiese en maatskaplike welstand van miljoene Suid-Afrikaners nie, het Pravin Gordhan, minister van finansies, Sondag gesê. “Ek was baie verras om die misleidende opskrifte en inhoud van artikels in sommige van die Independent-koerante te lees,” het hy in ŉ verklaring gesê. Volgens mediaberigte wat Sondag gepubliseer is, het die Valke ŉ tweede brief aan Gordhan uitgereik wat hom tot vandag [Maandag] om 16:00 ŉ spertyd gee waarin hy 27 vrae moet beantwoord oor ŉ ondersoek oor die sogenaamde “rogue unit” binne die Suid-Afrikaanse Inkomstediens. Gordhan is ook glo deur Berning Ntlemeza, hoof van die Valke, veroordeel omdat hy nie die aanvanklike sperdatum gehaal het nie, ŉ paar dae voor sy Begrotingsrede in die parlement. Gordhan het Sondag in sy verklaring gesê die Valke, en diegene wat hulle opdrag gee, het “weereens geen agting vir die ekonomiese of maatskaplike welvaart van miljoene Suid-Afrikaners” nie. “ŉ Team SA-afvaardiging wat bestaan uit lede van die regering, besigheid en drie vakbondfederasies was die afgelope week besig met ŉ intensiewe beleggersveldtog om die besware van ons verbandbeleggers aan te spreek en ons fiskale sterkte te verdedig,” het hy gesê. “Dit is sodat ons steeds geld kan leen wat ons nie op infrastruktuur en ander projekte spandeer nie. Hierdie beleggers en graderingsagentskappe hou elke ontwikkeling binne Suid-Afrika met ŉ valkoog dop. Ek, en ander lojale Suid-Afrikaners, tree op in die beste belang van alle Suid-Afrikaners sodat hulle ŉ beter en voorspoediger toekoms kan hê.” Oor die “bekendmaking” in die naweekmedia, het Gordhan gesê sy prokureurs het bevestig dat hulle nie Vrydag teen sluitingstyd ŉ tweede brief ontvang het nie, en daar is ook nie iets in Gordhan se e-posbus nie. “Ek bevestig dat ek nie bewus is van enige ‘nuwe’ brief nie,” het hy gesê. Gordhan het gesê die brief wat sy prokureurs aan die hoof van die Valke op 7 Maart gestuur het, dui duidelik daarop (1) die polisie-eenheid het versuim om aan te dui volgens watter wetgewing hulle optree waarvolgens hulle die vrae vra; (2) die sperdatum wat ingestel is was onhaalbaar, gegewe die veldtog waarmee hy besig was; en (3) hy sal reageer op die vrae volgens die advies van sy prokureurs, sodra die wettige maatreëls duidelik gestel is. Hy het bygevoeg, net soos enige ander Suid-Afrikaner, is hy nie bo die wet verhewe nie. “Waar is die geheime brief? Waarom het een joernalis iets in sy hand maar die mense aan wie dit gerig het, het dit nie? Waarom word ŉ brief, wat nog bestudeer moet word en nog nie daarop gereageer is nie, ‘uitgelek’? Is dit om verdere teistering en intimidasietaktiek te gebruik soos die destydse veiligheidspolisie?” wou Gordhan weet. Hy het gesê hy sal steeds Suid-Afrika dien tot die beste van sy vermoë, in die belang van alle Suid-Afrikaners. “Ons onmiddellike taak, ons almal sŉ, is om ŉ afgradering deur graderingsagentskappe te vermy, en dringende maniere te soek om ons ekonomie te bevorder en werk te skep – veral vir ons jeug.” Lees alle vorige berigte oor Pravin Gordhan op Maroela Media.